Ricarda Cobacho Cañete

Ricarda Ana Cobacho Cañete (Jauja, 1900 - Lucena, 1936ko azaroaren 5a) Espainiako gerra zibilaren hasieran eraildako maistra izan zen.

 Biografia 
Ricarda Cobacho familia sozialista batetik zetorren eta familiarekin batera janari-denda bat zuen. Gainera, Centro Obrero Socialistako maistra bezala lan egiten zuen eta bere bizilagunentzako eskribaua zen.https://arcangelbedmar.com/wp-content/uploads/2013/07/repc3bablica-guerra-y-represic3b3n-lucena.pdf Lau seme-alaba adingabe zituen. Bigarren Errepublikan, guardia zibil bati aurre egin zion, hark kuartel baten ordez eskola bat eraikitzearen alde egin zuelako. Mehatxuzko oharrak jasotzen hasi zen eta mehatxu horiek gorabehera, Kordobako Komandantzian guardia zibila salatzea erabaki zuen, ondorioz Malagara bidali zutelarik.

1936ko Estatu Kolpearen ondoren, ordea, guardia zibila Jaujara itzuli zen berriro eta Cobachok alde egin zuen Kordobara. Bi hilabetez ostatua hartu zuen pentsio batean. Bi anaiak antzekoa egin zuten, hauek ere Jaujatik ihes egin baitzuten Unión General de Trabajadores (UGT) alderdiko afiliatuak zirelako. Denbora horretan, Ricardaren semeak senarraren zaintzapean geratu ziren. Hala ere 1936ko urriaren amaieran herrira itzultzea erabaki zuen.

Bitartean Jaujan, guardia zibila erreketeen buru bihurtu zen, eta bertan lurrak zituen Lucenako falangista batekin batera, izua zabaltzen hasi ziren. Cobacho itzuli zenean, aukera horretaz baliatu zen guardia zibila  bere aurka mendeku hartzeko eta Cobacho bere amarekin, ahizparekin eta 52 urteko Rosalia Ruiz Cobacho, familiaren lagun batekin batera atxilotu zuen. Egun batzuetan preso eduki zituzten kuartelean, eta galdeketa basatiak egin zizkieten, ilea txoil moztu zieten eta errizino-olioa hartzera behartu zituzten. Hasiera batean denak aske utzi zituzten arren, handik gutxira berriro atxilotu zuten Cobacho. Oraingoan, familiak guardia zibilei bere janari-dendako produktuak hornitzeari uko egin ziolako gertatu zen atxiloketa. Kuartelean, Cobachok galdeketa gehiago jasan zituen, herritik ihes egin zuten Juan eta Manuel anaiak non zeuden sala zezan. 1936ko azaroaren 5ean hil zuten. Handik egun gutxira, haren gorpua erdi lurperatuta eta txikituta aurkitu zuen errekasto batean familiako ezagun batek, eta erabat lurperatu zuen.

 Memoria historikoa 
Rocio Borregok, bere alabak, 2004an eskatu zuen amari gertatutakoa "nahitaezko desagertzetzat" (preskribatzen ez duen delitua) jotzeko eta ez hartzeko hilketatzat amari gertatutakoa. Hala ere, Auzitegi Konstituzionalak  ez zuen izapidetzeko onartu jarritako babes-errekurtsoa, Lucenako Instrukzioko 2. zenbakiko epaileak eta Kordobako Probintzia Auzitegiko Lehen Sekzioak ustez bere gorpuzkiak zeuden hobia irekitzeko baimenik ez ematea erabaki ostean. Fiskaltzaren babesa zuen auzi-jartzaileak.

Baltasar Garzon epaileak 2008ko azaroaren 18ko inhibizio-autoaren hamabosgarren arrazoibide juridikoan sartu zuen frankismoko krimenengatik eta desagerpenengatik irekitako auzian. Kasu hori Konstituzio Auzitegian amaitu zen, Kordobako Auzitegiak 2005ean artxibatu ondoren.  Ricarda Cobachoren heriotzagatiko prozesu judiziala funtsezkoa izan zen epailearen argudioetan.

Auzitegi Konstituzionaleko fiskalak Auzitegi Nazionaleko fiskalaren guztiz kontrako tesia defendatzen zuela deskribatzen zuen Garzonen autoak helegitean. Fiskalen arteko desadostasunak nabarmentzen du koherentziarik eta uniformetasunik eza legearen aplikazioan, eta horrek nahasmena eta babesgabetasuna sor ditzake erregimen frankistako krimenek eragindakoengan. 

2017an Rocio Borrego Cobacho hil zen, bere amaren gorpuarekin zer gertatu zen jakin gabe.

 Erreferentziak 

 Kanpo estekak 

 2008an aurkeztutako Baltasar Garzon epailearen inhibizio autoa

Kategoria:Andaluziarrak
Kategoria:Maistrak
Kategoria:Emakumeak Espainiako Gerra Zibilean
Kategoria:Frankismoaren biktimak
Kategoria:Exekutatutako espainiarrak
Kategoria:Exekutatutako emakumeak